作者:李唐賓
標題:李雲英風送梧桐葉・煞尾
內容:到秋來啾啾響和蛩吟絮，颯颯吹斜雁影孤。感動秋聲八月初，採扇題清班婕好，對景悲秋宋大夫。江上紛紛折敗蘆，田內瀟瀟偃禾黍。則送流螢入座隅，積漸雕零岸柳疏，荏苒荷盤老柄枯，飄盡丹楓落井梧。女怨淒涼滴淚珠，悲向晚窗憶徵旅。到冬來羊角呼號最狠毒，走石飛沙滿路途。透入氈簾酒力徂，寒助冰霜透體膚，嫋盡清香冷篆爐。凜冽嚴凝掛冰箸，刮面穿衣怎遮護？四季中間無日無，惟有秋深更悽楚。怎當他，協和芭蕉夜窗雨。(同下)。